དེ་ལྟར་རྣམས་ཀྱིས་སྤྲོ་བ་དྲི་བ་གཉིས་ལན་བཅས་སོང་ནས། ཐིག་ལེ་འགོད་པ་ནི། ལས་མཁན་གྱིས་གསུང་ཀྱང་ད་ལམ་བདག་གིས་བྱ་སྟེ་གནས་ལྔར་བྱིན་གྱིས་བརླབས་པའི་མོས་པ་གྱིས། ཅེས་སློབ་མའི་གནས་ལྔར་ཐིག་ལེ་བཀོད། དེས་ཐིག་ལེ་བཀོད་པ་སོང་ནས། ཚིག་འདི་ལྟར་དྲི་སྟེ། ཨེ་མ་སྐལ་ལྡན་རིགས་ཀྱི་བུ། །བྷ་གའི་གནས་ལ་ལོངས་སྤྱོད་དང་། །གཟུངས་མ་མཚན་ལྡན་རྟག་ཏུ་བསྟེན། །འདོད་ཡོན་ལྔ་ལ་བདེ་བར་རོལ། །གཙང་དམེ་ངོ་ཚའི་རྟོག་པ་སྤོངས། །དེ་ལྟར་ནུས་ན་བརྟུལ་ཞུགས་སྦྱིན། །དེའི་ལན་དུ་གྱུར་པ་འདིའི་རྗེས་ཟློས་གྱིས། །དཔའ་བོ་ཆེན་པོས་བཀའ་སྩལ་ལྟར། །བདག་ནི་དེ་ལྟར་རྗེས་སུ་འཇུག །དེས་དམ་ཚིག་དྲིས་ལན་སོང་ནས། མིག་དར་དབྱེ། དངོས་གཞི་ཁྱེད་རང་རྣམས་ཀྱི་ལག་གཡོན་དུ་རིག་མ་གཏད་དེ། གཅེར་བུ་བྷ་ག་རྒྱས་པར་བསྟན་པའི་མོས་པ་གྱིས། དུས་གསུམ་སངས་རྒྱས་བྱོན་པའི་གནས། །བདེ་བ་ཀུན་གྱི་འབྱུང་གནས་ཆེ། །གཉིས་མེད་ཆོ་གས་སྙོམས་ཞུགས་ནས། །སངས་རྒྱས་ཐམས་ཅད་མཉེས་པར་བྱོས། །དེས་གཏད་པ་སོང་ནས་ཡེ་ཤེས་དབབས་པ་ལ་དམིགས་པ་འདི་བཞིན་དུ་གྱིས། ཁྱེད་རང་རྣམས་འོད་དཔག་མེད་དང་དེའི་མདུན་གྱི་ནམ་མཁར་ཉི་མའི་དཀྱིལ་འཁོར་དང་བཅས་པར་གསལ་བ་ལས། ནམ་མཁའ་བར་སྣང་ས་གཞི་ཐམས་ཅད་འོད་ཀྱིས་དམར་ལམ་ལམ་གྱུར་པའི་མོས་པ་གྱིས། ཁྱེད་རང་རྣམས་མེ་ལོང་ལ་ཧས་བཏབ་པ་ལྟར་འོད་དཔག་མེད་དུ་གསལ་བའི་སྐུ་དེ་ཇེ་ཕྲ་ཇེ་ཕྲར་གྱུར་ཏེ་སྟོང་པ་ཉིད་དུ་ཡལ་བར་མོས། དེས་སྦྱངས་བ་སོང་ནས་ལྷ་བསྐྱེད་སྙོམས་འཇུག་ལ་དམིགས་པ་འདི་བཞིན་དུ་སྒོམ་ཅིག །ཁྱེད་རང་རྣམས་འཇམ་དཔལ་ཕྱག་རྒྱ་ཆེན་པོ་ཟིལ་གྱིས་གནོན་པའི་སྐུ། གཟུངས་མ་རྡོ་རྗེ་ཁྲོས་མ་རྗེས་ཆགས་ཀྱི་སྦྱོར་བས་བསྐུལ་བའི་ནང་གི་བྱང་ཆུབ་ཀྱི་སེམས་དང་རོ་གཅིག་འདྲེས་པའི་རྒྱུན་གྱིས་ལུས་ཐམས་ཅད་གང་ཞིང་དགའ་བ་བཞིའི་ཡེ་ཤེས་མངོན་དུ་བྱས་པས་ཡུམ་གྱི་བྷ་གའི་དཀྱིལ་འཁོར་ཆེན་པོའི་ལྷ་ཚོགས་རྣམས་མཆོད་དེ་ཐབས་ཤེས་གཉིས་སུ་མེད་པའི་བདེ་བ་ཆེན་པོའི་ངོ་བོར་མཉེས་ནས་བྱང་ཆུབ་ཀྱི་སེམས་ཐིག་ལེར་ཞུ་བ་དུང་ཅན་གྱི་ནང་ནས་གྱེན་དུ་གཤེགས་པས་རིམ་གྱིས་ཕུང་པོ་ཁམས་སྐྱེ་མཆེད་ཀྱི་སྣང་བ་ཐམས་ཅད་སྒྱུ་མ་ལྟ་བུའི་ཡེ་ཤེས་ཀྱི་དཀྱིལ་འཁོར་གྱི་འཁོར་ལོར་རང་ཤར་ཆོས་ཀྱི་དབྱིངས་བདེ་སྟོང་ལྷན་སྐྱེས་ཀྱི་ལྷའི་རོལ་མོར་སད་པའི་མོས་པ་གྱིས། དེས་ལྷར་བསྐྱེད་པ་དང་སྙོམས་པར་འཇུག་པ་སོང་ནས། རྗེས་དེའི་དོན་བཤད་པ་ནི། འདི་ནི་གསང་བའི་ཐེག་མཆོག་སྟེ། །ཡེ་ཤེས་བླ་ན་མེད་པའི་དོན། །རང་བྱུང་ཡེ་ཤེས་འདི་ལས་ཐོབ། །འདི་ལས་མཆོག་ཏུ་གཞན་མེད་དོ། །སྦྱོར་དུ་བཅུག་ན་དེ་བརྗོད་དོ།། དཀྱིལ་འཁོར་ཤེས་རབ་མའི་བྷ་ག་ཁྱེད་རང་རྣམས་ཀྱི་ཡིད་ལ་སྙོམས་པར་འཇུག་པའི་ཡེ་ཤེས་ཀྱིས་དབང་བསྐུར་བས་ཤེས་རབ་ཡེ་ཤེས་ཀྱི་དབང་ཐོབ། བྱེད་པ་ཡིད་ཀྱི་སྒྲིབ་པ་དག ལམ་ཁྱེར་ཕོ་ཉ་སྒོམ་པ་ལ་དབང་། འབྲས་བུ་ཆོས་ཀྱི་སྐུ་ཐོབ་སྟེ་ཐུགས་ཀྱི་ཕྲིན་ལས་ཀྱིས་སེམས་ཅན་གྱི་དོན་མཛད་པ་ཡིན་ནོ། །དེས་གསུམ་པ་ཤེར་དབང་སོང་ནས། དབང་བཞི་པ་ཚིག་དབང་ནི། མི་རྟོག་པ་མཚོན་བྱེད་དུ་བམ་གྱི་དབང་བསྐུར་བ་སྟེ། དེ་ལའང་རྗེས་གནང་གསོལ་གདབ། བསྐྱེད་བསྐུར་རྒྱས་གདབ། བསྒྲལ་བ་དངོས་གྲུབ་བླང་བ། ངོ་སྤྲོད་གཟེངས་བསྟོད་དབུགས་དབྱུང་བ་རྣམས་ལས། དང་པོ་རྗེས་གནང་ནི། བདག་ཉིད་ཀྱི། ཧི་ཧི་ཞེས་པའི་བཞད་སྒྲ་ཡིས། །སྟེང་འོག་ཕྱོགས་མཚམས་ཅི་སྣང་བ། །ཐམས་ཅད་དཔའ་བོ་དཔའ་མོའི་ཚོགས། །མ་ལུས་ཀུན་གྱི་ནང་ན་ཡང་། །བླ་མེད་ཟིལ་གནོན་རྔམ་པའི་སྐུ། །གཉིས་མེད་རོལ་པའི་ཆ་ལུགས་ཀྱི། །བདེ་ཆེན་ལྷག་པའི་ང་རོ་འབྱུང་། །མཉམ་པའི་བརྟུལ་ཞུགས་སྦྱིན་པར་བྱའོ། །དེས་རྗེས་སུ་གནང་བ་སོང་ནས། གསོལ་བ་གདབ་པ་འདིའི་རྗེས་ཟློས་མཛོད། ན་མོ། ཆེ་བའི་ནང་ནས་ཆེ་བའི་མཆོག །ཕྱག་བཙལ་ཕྱག་རྒྱ་ཟིལ་གནོན་ལའོ། །མཉམ་ཉིད་བརྟུལ་ཞུགས་ཆེན་པོ་ཡིས། །བམ་ཆེན་རྟོགས་མེད་བདེ་ཆེན་གང་། །ད་ལྟ་ཉིད་དུ་ཅི་ནུས་ཕོབ་<!TCC Tibetan character 4,99 undefined in unicode!>སྦྲེལ། །ཨེ་མ་ཧོ། ངོ་མཚར་རྨད་ཀྱི་ཆོས། འདི་འདྲའི་ཐེག་ཆེན་བླ་ན་མེད། །བརྟུལ་ཞུགས་ད་ལྟ་ཉིད་དུ་ཐོབ། །དེས་རྨད་བྱུང་བཤད་ནས། དེས་སྤྲོ་བའི་སེམས་ཀྱིས་གསོལ་བ་གདབ་པ་སོང་ནས། ཁྱེད་རང་རྣམས་ལྷར་བསྐྱེད་ཅིང་དབང་བསྐུར་བ་གཉིས་ལ་རིམ་པ་བཞིན་དམིགས་པ་འདི་ལྟར་གྱིས། ཧཱུྃ་མུྃ། རིགས་ཀྱི་བུ་ཁྱེད་རང་རྣམས་འཇམ་དཔལ་ཕྱག་རྒྱ་ཟིལ་གྱིས་གནོན་པའི་<!TCC Tibetan character 4,99 undefined in unicode!>ནས་གསར་སྒྲིགས་བམ་སྙིང་ལྟར་གྱི་དཀྱིལ་འཁོར་ཆེན་པོར་གསལ་བར་གྱུར་པའི་དཀྱིལ་འཁོར་མངོན་རྟོགས་དོན་བསྡུས། དཀྱིལ་འཁོར་གྱི་ལྷར་སྐད་ཅིག་གིས་གསལ་བའི་དམ་ཚིག་སེམས་དཔའ་ལ། བམ་ཆེན་སྙིང་གའི་དཀྱིལ་འཁོར་ཆེན་པོའི་ལྷ་ཚོགས་ཀྱི་ཡེ་ཤེས་སེམས་དཔའ་ཐམས་ཅད་ཆིལ་ཆིལ་ཐིམ་པས་གཉིས་མེད་བདེ་བ་ཆེན་པོའི་ངོ་བོ་གཅིག་ཏུ་གྱུར་པས་ཡེ་ཤེས་བླ་ན་མེད་པའི་དབང་ཐོབ་པའི་མོས་པ་གྱིས། རོལ་སྒྲ་སྤོས་ངད་ཅི་ལི་ལི། །ཨྱེ་རིང་། ཛཿཧཱུྃ་བྃ་ཧོཿ བཏགས་པ་ལན་གསུམ་བཟླས། དེས་བམ་ཡེ་ཤེས་ཀྱི་དབང་བསྐུར་བ་སོང་ནས་སླར་ཡང་དེ་རྒྱས་བཏབ་པའི་ཕྱིར་རྡོ་རྗེའི་ཕྱག་རྒྱའི་རྩེ་མོས་གནས་གསུམ་དུ་དྲིའི་ཐིག་ལེ་བྱས་པས་བརྟན་པར་གྱུར་པའི་མོས་པ་མཛོད། ན་མཿསརྦ་ཏ་ཐཱ་ག་ཏ་ཀཱ་ཡ་བཛྲ་སྭ་བྷཱ་ཝ་ཨཏྨ་ཀོ྅ཧཾ། ཝཱཀྐ་ཙིཏྟ་སྔགས་སྔར་བཞིན་བརྗོད། དེས་རྒྱས་བཏབ་པ་སོང་ནས་བསྒྲལ་བར་བྱ་བའི་ཕྱིར་རལ་གྲི་གཏད་པས་འདིས་བམ་དུམ་བུར་གཏུབ་ཅིག། ཧཱུྃ། གཤེད་ཆེན་མཐུ་སྟོབས་ཡོངས་རྫོགས་ལས། །དཔག་མེད་ཕྲིན་ལས་མཐར་ཕྱིན་ཞིང་། །སྟོང་གསུམ་སྲིད་པ་ཟིལ་མནན་ནས། །སྣང་སྲིད་སྐུར་སྒྲོལ་དབང་བསྐུར་རོ། །ཨེ་ཀ་ཧེ་དུན་ཡ་མ་ཀྲོ་དྷ་ཨ་བྷི་ཥིཉྩ་ཧཱུྃ། དེ་ནས་དངོས་གྲུབ་ལེན་པའི་རིམ་པ་ལ་དང་པོ་བམ་རོ་དུམ་བུར་བཏུབ་ཅིང་སྤུང་པའི་ཁར་བདུད་རྩིའི་ཀ་པཱ་ལ་བཞག་པ་བྱིན་གྱིས་རླབས་པ་བཞིན་བསྒོམ་པར་གྱིས།། ཧཱུྃ། ཐོད་དབུས་རིགས་ལྔ་སྙོམས་ཞུགས་བདུད་རྩི་ཞུ། །ནས། ཧཱུྃ་ཧྲཱིཿཋ། བར་བདུད་རྩི་བཞིན་དུ་བྱིན་གྱིས་བརླབས། དེ་ནས་དེ་ཐམས་ཅད་བདུད་རྩིའི་རང་བཞིན་དུ་སྐྱ་མེར་གྱིས་ཞུ་བ་ལ་ལོངས་སྤྱོད་པའི་མོས་པ་མཛོད། །ཨ་ཧོ། འདི་ནི་ངོ་མཚར་རྨད་ཀྱི་ཐབས། །འཆི་མེད་རང་བྱུང་བདུད་རྩིའི་གཏེར། །ལོངས་སྤྱོད་དག་པས་དབང་བསྐུར་བས། །ཐམས་ཅད་རྫོགས་པའི་དབང་ཐོབ་ཤོག །བདུད་རྩི་སྦྱིན། དེ་ནས། བམ་ཆེན་མཾ་སས་དབང་བསྐུར་བ་ནི། ཧཱུྃ། མཉམ་པ་ཉིད་ཀྱི་བརྟུལ་ཞུགས་ཀྱིས། ནས། བདེ་ཆེན་མཉམ་ཉིད་ཐོབ་པར་ཤོག །ཨེ་ཀ་ཡ་མ་ཨ་དྷི་པ་ཏི་ཏི་ར་ཧོཿ གཙང་རྨེའི་རྟོག་པ་མེད་པར་མཉམ་ཉིད་ཆེན་པོའི་ངང་དུ་རོལ་པས་ལུས་ཐམས་ཅད་ཟག་པ་མེད་པའི་བདུད་རྩིས་སྐྱ་མེར་གྱིས་གང་བས་བདེ་ཆེན་ལྷུན་གྱིས་གྲུབ་པའི་མཆོག་གི་སྐལ་པ་ཅན་དུ་གྱུར་པའོ། །
བམ་རོ་དུམ་བུ་བྱིན། ཞེས་བརྗོད་ཆང་དང་ཤ་ལ་རོལ། དེས་དངོས་གྲུབ་ལེན་པ་སོང་ནས། སླར་དེའི་དོན་ངོ་སྤྲད་པ་ནི་འདི་ལྟ་སྟེ། རང་སེམས་མ་བཅོས་པའི་ངང་ལ་བཞག་པས་ཆོས་ཉིད་སྐྱེ་བ་མེད་པ་ཀུན་བཟང་བདེ་ཆེན་ཡངས་པའི་ཀློང་ན་འཁོར་འདས་འདམ་ཀ་མེད་པ་མཉམ་ཉིད་ཆེན་པོར་ཁྱབ་གདལ་བ་ཆོས་ཀྱི་སྐུ་ད་ལྟ་རང་གི་རིག་པ་འདི་ཁོ་ན་དབང་བཞི་པ་ཡིན་ནོ། །འདིར་དཀྱིལ་འཁོར་རང་བྱུང་གི་ཡེ་ཤེས་ཆོས་ཉིད་ཁྱབ་གདལ་ཆེན་པོ་དེ་ཡང་བམ་གྱི་རྣམ་པར་མཚོན་ཏེ། བམ་ལ་རྟོག་པ་སྐད་ཅིག་ཀྱང་མེད་པ་བཞིན། སྐྱེ་མཆེད་ཐམས་ཅད་བཀྲ་ལམ་མེར་སྣང་བ་ནི་དཀྱིལ་འཁོར་གྱི་རང་བཞིན། དོན་རྣམ་པར་མི་རྟོག་པས་ཆོས་ཉིད་ཡིན་པས་སོ། །ཁྱེད་རང་རྣམས་ཀྱི་ཀུན་གཞིའི་རྣམ་ཤེས་ལ་རྣམ་པར་མི་རྟོག་པའི་རྫས་ཀྱི་དབང་བསྐུར་བས་དབང་བཞི་པ་ཡང་དག་ཆོས་ཉིད་མི་རྟོག་པའི་ཡེ་ཤེས་སུ་ཐོབ། བྱེད་པ་ཤེས་སྒྲིབ་དག ལམ་ཁྱེར་ཕྱག་རྒྱ་ཆེན་པོ་དེ་ཁོ་ན་ཉིད་བསྒོམ་པ་ལ་དབང་། འབྲས་བུ་ངོ་བོ་ཉིད་རྡོ་རྗེའི་སྐུ་ཐོབ། ཕྲིན་ལས་ཐམས་ཅད་ཀྱིས་སེམས་ཅན་གྱི་དོན་མཛད་པ་སྟེ། རིགས་ཀྱི་བུ་ཁྱེད་རྣམས་དེ་ལྟ་བུའི་དོན་དང་ལྡན་པས་རྒྱུད་ཡོངས་སུ་སྨིན་པ་ཡིན་ནོ། །དེས་གཟེངས་བསྟོད་སོང་ནས། གཉིས་པ་དབུགས་དབྱུང་བ་ནི། དེ་ལྟར་དབང་བཞི་ཐོབ་ནས་དམ་ཚིག་མ་ཉམས་པར་ལམ་བསྙེན་བསྒྲུབ་རྣམ་པ་བཞིའི་སྒོ་ནས་བསྒྲུབ་ན་བརྩོན་འགྲུས་ཅན་ཚེ་གཅིག་གིས་འཚང་རྒྱ་བས། དམན་པ་ཉན་རང་ལྟར་བསྐལ་པ་གྲངས་དུ་མར་དཀའ་བ་སྤྱད་མི་དགོས་ཏེ་ལམ་མཆོག་ཆེན་པོའི་སྐལ་པས་དགེ་བ་ཡིན་ནོ། །དབུག་དབྱུངས་བ་སོང་ནས། རྗེས་ཀྱི་བྱ་བ་རྡོ་རྗེ་སློབ་དཔོན་ཆེན་པོར་དབང་བསྐུར་བ་ལ། མཐུས་དབང་བསྐུར་བ་དང་། ཐུན་གྱིས་དབང་བསྐུར་བ་དང་། ཟོར་གྱིས་དབང་བསྐུར་བ་སྟེ་བཞི་ཡི་དང་པོ་སློབ་དཔོན་དུ་དབང་བསྐུར་བ་ལ་དམིགས་པ་འདི་བཞིན་དུ་གྱིས། ཁྱེད་རང་རྣམས་ལྷར་གསལ་བའི་འོག་ཏུ་སེངྒེའི་ཁྲི། སྟེང་དུ་གདུགས། རྐང་པར་འཁོར་ལོ། ཁར་དུང་། ལག་པར་རྒྱུད་ཀྱི་གླེག་བམ་རྣམས་གཏད་པའི་མོས་པ་གྱིས། ཕྱག་རྒྱ་ཆེན་པོའི་དཀྱིལ་འཁོར་དུ། །ཁྱེད་ཀྱི་དབང་རྣམས་རྫོགས་པར་ཐོབ། ད་ནི་ཁྱེད་ཀྱིས་སློབ་དཔོན་གྱིས། སློབ་མ་སྨིན་ཅིང་གྲོལ་བར་མཛོད། དེས་སློབ་དཔོན་དུ་དབང་བསྐུར་བ་སོང་ནས། གཉིས་པ་མངོན་སྤྱོད་ཀྱི་མཐུ་ཡི་དབང་ནི། གཞུང་ལས། བྲུབ་ཁུང་ཐོད་ནང་ལིངྒ་བཅུག །ཕུར་བུས་བཏབ་ཅིང་མཚོན་གྱིས་གཏུབ། །ཞེས་གསུངས་པ་ལྟར་ལ་དམིགས་པ་འདི་བཞིན་དུ་མཛོད། བྲུབ་ཁུང་ཡངས་ཤིང་སོགས། ད་ལམ་རྒྱས་པར་བྱ་སྟེ། དེར་དབང་ཕྱིར། དང་པོ་ཁྱེད་རང་རྣམས་ལ་བསྒྲལ་ཆས་གཏད་པས། དྲག་པོ་མངོན་སྤྱོད་ཀྱི་ལས་ཐམས་ཅད་ལ་དབང་བའི་མོས་པ་གྱིས། ཧཱུྃ། གདུག་པ་ཅན་གྱི་དགྲ་བགེགས་ལ། །སྙིང་རྗེས་མ་རུངས་སེམས་ཅན་ནི། །ཕྲིན་ལས་དྲག་པོས་བསྒྲལ་བའི་ཕྱིར། །མངོན་སྤྱོད་མཐུ་ཡི་དབང་བསྐུར་རོ། །བསྒྲལ་ཆས་གཏད། དགྲ་བོ་མཱ་ར་ཡ་ཨ་བྷི་ཥིཉྩ་མཾ། བསྒྲལ་ལས་བྱ། དེ་རྣམས་ཀྱིས་དྲག་པོ་མངོན་སྤྱོད་ཀྱི་དབང་བསྐུར་བ་སོང་ནས། གསུམ་པ་ཐུན་གྱི་དབང་བསྐུར་བ་ལ་ཁྱེད་རང་རྣམས་ཀྱི་ལག་པ་གཡས་སུ་ཐུན་དང་གཡོན་དུ་ཕྲེང་བ་གཏད་པ་ནི། ཧཱུྃ། དྲག་པོ་སྔགས་ཀྱི་དབང་ཐོབ་ནས། དགྲ་བགེགས་གདུག་པ་འཇོམས་པའི་ཕྱིར། །གཟི་བྱིན་བསྐྱེད་པའི་ཐུན་དང་ནི། །བགྲང་ཕྲེང་རཀྵའི་དབང་བསྐུར་རོ། །ཨེ་ཀ་ཧེ་དུན་ཏྲག་རཀྵ་ཡ་མ་རཱ་ཙ་ས་དོ་མེ་ཡ། ཡ་མེ་དོ་རུ་ཎ་ཡོ་ད་ཡ། ཡ་ད་ཡོ་ནི། ར་ཡ་ཀྵེ་ཡ། ཡཀྵེ་ཡ་ཙ་ནི་ར་མ་ཡ་དགྲ་བོ་ཨྱེ་མྱགས་ཡ་རྔུབས་མུག་ཤག་ཀ་དུན་བྷྱོ་ཎི་ཧུར་ཐུཾ་ཛ་མཱ་ར་ཡ་རྦད་ཨ་བྷི་ཥིཉྩ་མཾ། ཅེས་གཏད། དེས་ཐུན་གྱི་དབང་བསྐུར་བ་སོང་ནས། ཟོར་གྱིས་དབང་བསྐུར་བ་ལ་ཟོར་རྫས་རྣམས་ལག་ཏུ་གཏད་པས་འཕེན་པའི་ལས་རབ་འབྱམས་ལ་དབང་ཐོབ་པའི་མོས་པ་གྱིས། ཧཱུྃ། ཐབས་ཤེས་ནུས་པ་མཐར་ཕྱིན་ནས། །བྱད་མ་རྡུལ་དུ་བརླག་པ་ལ། །ང་རྒྱལ་ཆེན་པོས་འཕེན་བྱེད་པའི། །ཟོར་རྫས་རྣམས་ཀྱི་དབང་ཐོབ་ཤོག །ཨེ་ཀ་ཧེ་དུན་བྷྱོ་བཟློག ཡ་མ་རཱ་ཙ་བྷྱོ་བཟློག མ་མོ་ཨེ་ཀ་ཛ་ཊི་བྷྱོ་བཟློག མཱ་ར་ཡ་བཟློག མ་མོ་ཨེ་ཀ་ཙ་ཏི་ཐུན་བྷྱོ་བཟློག ཕུ་ས་ན་ག་གཏད་ཁྲོཾ་བྷྱོ་བཟློག་ཕྱུང་ཕྱུང་། ཤིག་ཤིག ཁྲོལ་ཁྲོལ། མཱ་ར་ཡ་སཏྭཾ་བྷ་ཡ་ལཾ་ནན། ཨ་བྷི་ཥིཉྩ་མཾ། དེས་ཟོར་དབང་བསྐུར་བ་སྟེ། དེ་ལྟར་རྣམས་ཀྱིས་རིགས་ཀྱི་བུ་ཁྱེད་རྣམས་ཀྱིས་ཕྱག་རྒྱ་ཆེན་པོ་ཟིལ་གྱིས་གནོན་པའི་དཀྱིལ་འཁོར་དུ་དབང་ཡོངས་སུ་རྫོགས་པར་ཐོབ་ཀྱིས་དེང་ཕྱིན་ཆད་བསྐྱེད་རྫོགས་བསྙེན་བསྒྲུབ་ལེགས་པར་གྱིས་ལ་འདིའི་སྒོ་ནས་དབང་དང་བྱིན་རླབས་འཆད་ཉན་དང་གདུག་པ་ཅན་ལ་དྲག་པོའི་ཕྲིན་ལས་ལ་སོགས་པའི་སྒོ་ནས་སེམས་ཅན་གྱི་དོན་དཔག་ཏུ་མེད་པ་མཛོད་ཅིག །ཞེས་བརྗོད་སློབ་མས་འདི་སྐད་ཞུ། དེ་ལྟར་གདམས་པ་རྣམས་ཁས་ལེན་པ་འདི་ཡི་རྗེས་ཟློས་མཛོད། དཔའ་བོ་ཆེན་པོའི་བཀའ་བཞིན་དུ། །སེམས་ཅན་དོན་ལ་བརྩོན་པར་བགྱི། །བླ་མའི་སྐུ་ཆུ་ལྷ་ཚོགས་དེར། །ཉ་ལྡང་འདྲ་བསམ་ཡོན་ཕུལ་ལ། །ཚོགས་ལ་རོལ་ཞིང་ལས་ཀྱི་རྗེས། །སྐབས་དང་བསྟུན་ཏེ་བསྡུ་བར་བྱ། །སྒྲུབ་རྫོགས་རྫས་ཀྱི་དངོས་གྲུབ་བླང་། །ལུས་བསྲུང་རྡུལ་ཚོན་ཆུ་བོར་དྲངས། །ཞེས་གསུངས་པའི་རིམ་པ་རྣམས་ནི་སྒྲུབ་པ་ཆེན་པོའི་སྤྱིའི་འགྲོས་བཞིན་བྱའོ། །དེ་ལྟར་སྙིང་གཟེར་ནག་པོའི་དཀྱིལ་ཆོག་ཁྲག་འཐུང་རོལ་པའི་དགའ་སྟོན་ཞེས་བྱ་བ། འཇམ་པའི་རྡོ་རྗེ་ཉིད་ལས་ཆོས་ཐམས་ཅད་ཅི་དགར་སྤྱོད་པའི་ལུང་ཐོབ་པ་ཀུན་མཁྱེན་པདྨ་དཀར་པོས། རྒྱུད་དང་མན་ངག གནུབ་སངས་རྒྱས་ཡེ་ཤེས་ལ་སོགས་པའི་ལུང་འཐོར་བ་གཅིག་ཏུ་བསྡུས་ནས་སྐལ་ལྡན་འཇུག་པ་བདེ་བར་བགྱིས་པ་འདི་ཡང་ཅུང་ཟད་བསྡུས་དྲག་པར་མཚམས་སྦྱོར་རྣམས་གསལ་དུ་བཀྲལ་བ་ཞིག་དགོས་ཞེས་དགེ་བཤེས་བསྟན་འཛིན་ཕུན་ཚོགས་ཀྱིས་བསྐུལ་ངོར། ངག་དབང་ཀུན་དགའ་བསྟན་འཛིན་གྱིས་དམར་མཆན་བཏབ་དང་གཞན་དུ་ཞལ་འཕེན་གནང་བ་རྣམས་ཇི་ལྟ་བར་དཀྱུས་སུ། ཡི་གེ་ཁྲིགས་སུ་སྡེབས་པ་བསྐུལ་པ་པོ་ཉིད་དང་མཆོད་དཔོན་བིདྱཱ་དྷ་ཀཱརྻ་གཉིས་ཀྱིས་མ་ནོར་བར་བསྒྲིག་པ་ཡི་གེར་བཏབ་པའི་དགེ་བས་ཀུན་ཀྱང་འཇམ་པའི་རྡོ་རྗེའི་གོ་འཕང་ཐོབ་པའི་རྒྱུར་གྱུར་ཅིག །བཀྲ་ཤིས་ཞལ་གྲོ། དགེའོ།། །།